Kibar 17: A Ezayu ne a Zakoobe
KOM-DIBLI a yiibã sẽn be fotã zugã pa wõnd taab ye. Ka sɩda? Yãmb mii b yʋyã bɩ? Sẽn tãood-a tãpã yʋʋr la a Ezayu, tɩ sẽn gãda pesgã yʋʋr yaa a Zakoobe.
A Ezayu ne a Zakoob yaa kinkirsi. Yaa a Izaak ne a Rebeka kamba. A Izaak nonga a Ezayu wʋsgo, bala a yaa tãoos sẽn mi a tʋʋmdã sõma, hal n wat ne nemd wʋsg tɩ zaka rãmb dɩtẽ. A Rebeka yẽ ra nonga a Zakoob n yɩɩda, bala a ra yaa bi-sõng n pa fir-fir soab ye.
A Ezayu ne a Zakoob yaab-raoog a Abrahaam ra ket n vɩɩme. A Zakoob ra nong n kẽnda a nengẽ n kelgd-a t’a gomd a Zeova yelle. A Abrahaam wa n kiime. A sẽn wa n kiidẽ wã t’a tara yʋʋm koabg la pis-yopoe la a nu, tɩ kinkirsã tar yʋʋm 15.
A Ezayu sẽn wa n tar yʋʋm 40, a kẽe kãadem ne Kanaã kom-pugli a yiibu. A Izaak ne a Rebeka sũur sãama wʋsgo, bala pʋg-kãensã ra pa tũud a Zeova ye.
Raar a yembre, a Ezayu sũurã puuga wʋsg ne a yao a Zakoobe. B ba a Izaak ra rat n ninga a bi-kãsengã barka. Sẽn yaa a Ezayu la kãsmã yĩnga, a ra tẽedame tɩ yẽ n na n paam barkã. La a ra zoe n dɩka a bi-kãseng pʋɩɩrã n kõ a Zakoob n tek ne rɩɩbo. Sẽn paas me, a Ezayu ne a Zakoob sẽn wa n dogã, Wẽnnaam yeelame tɩ yaa a Zakoob n na n paam barkã. La sɩd yɩɩ woto. Yaa a Zakoob la a Izaak ning barkã.
A Ezayu sẽn wʋm dẽ wã, a sũurã puuga ne a Zakoob hal t’a rat n kʋ-a. A Rebeka sẽn bãng t’a Ezayu rat n kʋʋ a Zakoobã, a yɛɛsame. A yeela a sɩd a Izaak woto: ‘A Zakoob me sã n kẽ kãadem ne Kanaã kom-pugli wã, mam vɩɩmã ka le tar yõod ye.’
Rẽ poore, a Izaak boola a biig a Zakoob n yeel-a yaa: ‘Ra kẽ kãadem ne Kanaã bi-pugl ye. Kẽng Harã, f yaab-raoog a Betuɛll nengẽ, n tɩ bao a biig a Labã bi-pugl a ye n kẽ kãadem ne.’
A Zakoob saka a ba wã noore, n yik n na n tog so-wok n kẽng a buudã neb nengẽ Harã.
Sɩngre 25:5-11, 20-34; 26:34, 35; 27:1-46; 28:1-5; Hebre dãmba 12:16, 17.
Sogsgo
- Kamb a yiibã sẽn be foto wã zugã yaa ãnd dãmba, la bõe n kɩt tɩ b yet tɩ b yaa toor-toore?
- A Ezayu la a Zakoob ra tara yʋʋm a wãna, b yaab-raoog a Abrahaam sẽn wa n kiidẽ wã?
- Bõe la a Ezayu maan t’a ba wã ne a ma wã sũy sãam wʋsgo?
- Bõe yĩng t’a Ezayu sũur yik wʋsg ne a Zakoobe?
- Sagl-bʋs la a Izaak kõ a biribl a Zakoobe?
Sogsg a taaba
- Karm-y Sɩngr 25:5-11, 20-34.
Bõe la a Zeova pĩnd n togs a Rebeka kamb a yiibã wɛɛngẽ? (Sɩng. 25:23)
Welg-bʋg n be manesem ning a Zakoob sẽn tall ne rogem-pʋɩɩrã, la a Ezayu manesmã sʋka? (Sɩng. 25:31-34)
- Karm-y Sɩngr 26:34, 35; 27:1-46; la 28:1-5.
Bõe n wilgd vẽeneg t’a Ezayu ra pa nand Wẽnnaam goamã? (Sɩng. 26:34, 35; 27:46)
Sẽn na yɩl t’a Zakoob paam Wẽnnaam barkã, bõe la a Izaak yeel-a t’a maane? (Sɩng. 28:1-4)
- Karm-y Hebre dãmb 12:16, 17.
Bũmb ning sẽn paam a Ezayu wã wilgdame tɩ bõe n na n paam neb nins sẽn pa nand Wẽnnaam goamã?
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn